สังคมข่าวหุ้นดาวเขียว
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 29 มิถุนายน 2558...
29 มิ.ย. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 29 มิถุนายน 2558…
*… ศุกร์ที่ผ่านมา ดัชนี SET ถูกความกลัวเรื่องกรีซที่ส่อแววไม่ดี ทำให้ไปต่อไม่เป็น ดัชนีลบไปไม่มาก แต่สัญญาณเทคนิคเสียหายแม้กองทุนจะพยายามทำท่าดันให้ไปต่อให้ได้ แต่รายย่อยบอกไม่เล่นเกมสี่ยงด้วย ขายลูกเดียว…
*… วอลุ่มที่หดหายเหลือแค่ 3.3 หมื่นล้านบอกอาการได้ดีว่า ขวัญนักลงทุนรายย่อยไม่อยู่กับเนื้อกับตัวมานานนับเดือน ทำให้บรรยากาศซื้อขายหดหาย ที่เคยคุยไว้ว่าวอลุ่มเทรดเป็นหนึ่งในอาเซียนเมื่อปีก่อนนั้น พูดไปตอนนี้ก็อายเขา…
*…พูดก็พูดเถอะ บรรยากาศตลาดหุ้นที่ไม่ดีตอนนี้ แม้ด้านหนึ่งจะมาจากอารมณ์นักลงทุนรายย่อยที่หวั่นวิตกกับตัวเลขเศรษฐกิจภายใต้รัฐบาลประยุทธ์ที่ทำงานไม่เป็น ยังมาจากการออกแบบใหม่ของ ก.ล.ต. และตลาดเองด้วย…
*… เรื่องก.ล.ต. ที่มีมุมมองไม่สวยต่อหุ้นเล็ก ไม่พยายามส่งเสริมตลาด mai ถึงขั้นชมรม บจ. mai ต้องยกขบวนไปตั้งคำถามกับเลขาฯคนใหม่ รพี สุจริตกุล ว่าขอให้ทบทวนแนวคิดใหม่… ถ้าทบทวนคิดใหม่จริง ฝนคงตกกระหน่ำ เลิกแห้งแล้งกันเสียที …
*… เรื่องหลัง ก็หนีไม่พ้นเรื่องเก่า เพราะมาตรการคุมหุ้นร้อน 3 ขั้น ที่ทุกวันนี้หากนับกันจริงจัง ปาเข้าไป 150 หุ้นแล้วมั้ง แต่นอกจากสกัดไม่ได้ผลเพราะอาการ “ดื้อยา” เริ่มออกฤทธิ์ ยังกลายเป็นว่า เดินหลงทาง ทำให้วอลุ่มตลาดเกิดอาการเหี่ยวฝ่อลงต่อเนื่อง ทั้งที่นักลงทุนอยากเข้าตลาดหุ้นกันมากมาย แต่เจอตลาดแบบนี้ ก็ยากจะชวนให้คึกคัก กลายเป็นตลาดมิกกี้ เม้าส์ ไปทุกขณะ …
*… ก.ล.ต ไม่อยากเติมสินค้าใหม่ ตลาดคุมหุ้นขาขึ้น แต่ไม่คุมหุ้นขาลง มันก็เป็นเรื่องธรรมดาที่อารมณ์นักลงทุนจะฝ่อ ขี้เกียจค้นหาหุ้นซุ่มดีๆ ที่มีศักยภาพ เล่นวนเวียนกับหุ้นเดิมๆ ตามสัญญาณเทคนิค…*… คิดง่ายๆ กองทุนหุ้นที่เคยเป็นที่พึ่งตลาด หวังว่าจะเล่นยาวกับหุ้นพื้นฐานหรือบลูชิพ ก็ยังปรับการซื้อขายมาเล่นสั้นแข่งกับพอร์ตโบรกเกอร์และรายย่อยซะอย่างนั้น เรื่องตลาดจะแรลลี่ยาว อย่าไปหวังเลย เว้นแต่จะรอหลังวันที่โหรการเมืองบอกว่า 11 กรกฎาคมเสียก่อน นั่นย่อมหาเหตุผลยากเสียยิ่งกว่างมเข็มในมหาสมุทรเสียอีก…
*…ดาวเขียว อยากจะหัวเราะจนกรามค้าง กับบทวิเคราะห์บ้านเราที่ประเมินว่าผลกระทบจากกรีซจะน้อยมาก จนไม่อาจจะต้านแรงซื้อทำวินโดว์เดรสซิ่งของกองทุน เพราะนี่คือการวิเคราะห์แบบ ปิดฟ้าด้วยฝ่ามือ ใครก็รู้ว่าพอร์ตโบรกเกอร์ช่วงนี้เจ็บหนัก ดังนั้นข้ออ้างวินโดว์เพื่อหาทาง “ลากขึ้นมาออกของ” จึงเป็นความบ้องตื้นที่มอง “เห็นน้ำ ไม่เห็นปลิง” ธรรมดา บังเอิญว่ารายย่อยยุคนี้ ไม่บ้องตื้นตามเท่านั้น…
*… วันนี้ ถ้าดาวเขียว ไม่พลาดได้เห็นดัชนีหุ้นถล่มหนักแน่ เพราะไหนจะเรื่องของกรีซที่ยังไงเสียก็ถูกเจ้าหนี้ลอยแพเท้งเต้งเรียบร้อย หาทางลงไม่เจอ ต้องฮาร์ด แลนดิ้งอย่างเดียว…
*…ไหนจะเรื่องราคาน้ำมันดิบที่ดิ่งเหวอีกครั้ง หลังแนวโน้มเลิกคว่ำบาตรอิหร่านใกล้ความจริงทุกขณะ ทำให้อุปทานเพิ่มในตลาดโลกอีกมหาศาลทุกวัน…*…ไหนเลยผลประกอบการไตรมาสสอง ที่ถัวเฉลี่ยจะอ่อนกว่าไตรมาสแรก …
*… หุ้นธนาคาร ยังไม่มีสัญญาณซื้อให้เห็นทั้งที่ผู้บริหารยังพยายามออกมาย้ำแล้วย้ำอีกว่า เรื่อง NOLs เอาอยู่ เอาอยู่ ก็ยังไม่ค่อยมีใครเชื่อ ขนาด KTB ต่ำสุดในรอบ1 ปี ก็ยังไม่มีคนซื้อ แปลกแต่จริง…
*…นี่ก็เช่นกัน EA มีข่าวดี ที่มีคนมารับเอาปัญหาของWEH ไปแล้ว ทำให้ไม่ต้องกู้เงินมากมาย เพราะ แค่โตตามปกติก็แจ่มแจ๋วเพียงพอแล้ว แต่ราคาแค่23.80 บาทนี่มันต่ำเกินเชื่อจริงๆ ….
*…. ไม่เหมือนรายนี้ DEMCO อาศัยข่าวในอนาคตของ WEH มาเบ่งดันราคาบวกซะแรง เช้าวันศุกร์ทะยานทะลุไป15.20 บาท แต่แมงเม่าต้องปีกหักเพราะเสียค่าโง่อีกครั้ง เมื่อแรงขายท้ายตลาด ปิดที่ 14.70 บาท สัญญาณเทคนิคเสียหาย ต้องพักฐานด่วน…
*… TVT  เริงร่ากับตัวเลขวอลุ่มและกำไรทั้งที่เจอแคชบาลานซ์ เจอดีตอนจบ ยื้อเวลาติดคุกต่อทันที คนซื้อหุ้นอารมณ์เสียทันควัน จะอะไรกันนักหนา…
*…ปิดท้ายกันเช่นเคยกับข่าวหุ้นเจาะตลาด ออนทีวี  เริ่มตั้งแต่เช้า  08.40-09.00 น. พบกันสดๆ กับ“หุ้นเช้าดาวเด่น” ที่จะอัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดช่วงบ่าย พบกับรายการ ข่าวหุ้นเจาะตลาด ช่วงวันจันทร์–ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์ หรือดูย้อนหลังผ่าน http:/www.springnews.co.th และช่วงเปิดตลาดเช้า10.00-11.00 น.พบกับ “Business Insight” โดยทีมงานข่าวหุ้นธุรกิจและจีจีนิวส์ ทางสถานีวิทยุFM 97.0 MHz  การันตีข้อมูลข่าวสารแน่นเหมือนเดิม ทุกโจทย์เรื่องหุ้นโดยทีมข่าวมืออาชีพ หาคำตอบได้ที่ข่าวหุ้นธุรกิจ เท่านั้น…*
 
 
 